
NÁVRH VLÁDY

na skrátené legislatívne konanie o vládnom návrhu zákona o poskytovaní údajov
na účel adresnej energopomoci
[bookmark: _GoBack]
Vláda SR predkladá návrh na skrátené legislatívne konanie o vládnom návrhu zákona o poskytovaní údajov na účel adresnej energopomoci (ďalej len „návrh zákona“). 

Naliehavosť prijatia návrhu zákona v skrátenom legislatívnom konaní vyplýva zo súčasnej mimoriadne nepriaznivej situácie na európskom trhu s energetickými komoditami, čo ohrozuje cenovú dostupnosť dodávok elektriny, plynu a tepla pre odberateľov.
 
Vojenský konflikt na Ukrajine, sankcie uvalené EÚ a jej medzinárodnými partnermi vrátane protiopatrení prijatých Ruskou federáciou, ako aj ukončenie prepravy plynu cez územie Ukrajiny od 1. januára 2025 zásadne zasahujú do chodu hospodárstva na Slovensku. 

Postupný pokles trhových cien elektriny a plynu od krízového roku 2022 sa zastavil koncom roka 2024. Kým bežná „predcovidová“ cena zemného plynu bola do 25 Eur/MWh, aktuálne je cena takmer dvojnásobná, a čo je ešte horšie, prudko skokovo reaguje na udalosti na trhu spojené s likviditou a dostupnosťou komodity. Dôkazom toho je, že cena zemného plynu skokovito narástla po oznámení ukončenia prepravy plynu cez Ukrajinu. Niektoré dni vo februári dosahovala až 60 Eur/MWh, najmä po zverejnení informácií, že Ukrajina nemá dostatok plynu v zásobníkoch a že v dôsledku ruských útokov boli vážne poškodené ťažobné polia na Ukrajine. Väčšina takýchto udalostí za posledné obdobie je jasne spätá s udalosťami na Ukrajine. Navyše trhová cena zemného plynu je v úzkej korelácii s trhovou cenou elektriny (vzhľadom na využitie plynu v EÚ ako palivo pri výrobe elektriny).

Pretrvávajúce vysoké ceny energií majú zásadné negatívne dopady na hospodárstvo Slovenskej republiky, pričom výrazný je najmä dopad na občanov Slovenskej republiky. Kým v roku 2025 je rozpočtovaných 235 mil. Eur na pomoc občanom s energiami, pri zachovaní porovnateľnej úrovne uplatňovaných cien na elektrinu, plyn a teplo aj v roku 2026 by bolo potrebných približne 800 mil. Eur pri súčasnom stave poznania.

Medzi základné ľudské práva podľa Článku 19 Ústavy SR patrí aj zachovanie ľudskej dôstojnosti. Ďalej podľa Článku 55 ods. 1 Ústavy SR hospodárstvo Slovenskej republiky sa zakladá na princípoch sociálne a ekologicky orientovanej trhovej ekonomiky. Z tohto hľadiska dostupnosť elektriny, plynu a tepla, ako aj predchádzanie energetickej chudobe sú dôležitými aspektmi základných ľudských práv, resp. hospodárstva SR.

Návrh zákona upravuje podmienky poskytovania údajov o koncových odberateľoch elektriny v domácnosti, koncových odberateľoch plynu v domácnosti, konečných spotrebiteľoch vody, ak je konečným spotrebiteľom vody domácnosť, a konečných spotrebiteľoch tepla dodávaného prostredníctvom systému centralizovaného zásobovania teplom, ak je konečným spotrebiteľom tepla domácnosť, na účel získavania, zhromažďovania, spracúvania, uchovávania a vyhodnocovania informácií o osobách tvoriacich domácnosť a o ich príjmoch, potrebných na posúdenie miery ohrozenia energetickou chudobou, a na účel prípravy systému poskytovania adresnej energopomoci. Adresnou energopomocou je pomoc štátu osobám, ktoré sú ohrozené energetickou chudobou. 

Prijatie návrhu zákona o poskytovaní údajov na účel adresnej energopomoci je nevyhnutným predpokladom prípravy komplexnej právnej úpravy, ktorá ustanoví inštitucionálny rámec adresnej energopomoci, ďalej ustanoví podrobnosti, kto bude prijímateľom tejto pomoci a za akých podmienok, aká bude forma pomoci, aký bude vzťah energopomoci k ostatným inštitútom v oblasti správy daní a sociálneho zabezpečenia, ako bude prebiehať doručovanie tejto pomoci tým domácnostiam, ktoré budú spĺňať podmienky na priznanie nároku a ďalšie.

Náprava vážnej poruchy v hospodárstve je kľúčová pre občanov Slovenskej republiky, ktorí sú ňou priamo postihnutí. Na základe uvedených skutočností a vzhľadom na ohrozenie základných ľudských práv a slobôd, ako aj značné hospodárske škody štátu, je potrebné podľa § 89 ods. 1 zákona Národnej rady SR č. 350/1996 Z. z. o rokovacom poriadku Národnej rady SR navrhnúť Národnej rade SR, aby sa uzniesla na skrátenom legislatívnom konaní o tomto vládnom návrhu zákona. 

V Bratislave 12. marca 2025





Robert Fico  v. r.
predseda vlády Slovenskej republiky





Denisa Saková  v. r.
podpredsedníčka vlády
                          a ministerka hospodárstva Slovenskej republiky

